钦定古今图书集成/理学汇编/经籍典/第127卷 > 《进士策问》前人
## 钦定古今图书集成/理学汇编/经籍典/第127卷 > 《进士策问》前人

问。《书》称“汝则有大疑，谋及乃心，谋及卿士，以至于庶
人，龟筮考其从违，以审吉凶。”则是圣人之举事兴为，
无不与人共之者也。于《易》则又曰：“君不密则失臣，臣
不密则失身，几事不密则害成。”而《春秋》亦有讥漏言
之词。如是则又似不与人共之而独运者。《书》与《易》《春
秋》经也，圣人于是乎尽其心焉耳矣。今其文相戾悖
如此，欲人之无疑，不可得已。是二说者，其信有是非
乎？抑所指各殊，而学者不之能察也？谅非深考古训，
读圣人之书者，其何能辨之？此固吾子之所宜讲者，
愿承教焉。